Diari Oficial de la Generalitat Valenciana


Sumari del DOGV 5067, del 09-08-2005 (2005/9371)

ORDE de 20 de juliol de 2005, de la Conselleria de Sanitat, per la qual es convoquen ajudes per a estades breus en centres d'investigació estrangers per a l'any 2005.
----------------------------------------------------------------------------------------------------------------------------------------------------------------------

### Dades del document

Número de DOGV
:   5067

Data del DOGV
:   09-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/9371


Data del document
:   20-07-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * personal d'investigació
    * suport econòmic
    * ajuda pública
    * centre d'investigació
    * professió sanitària

ORDE de 20 de juliol de 2005, de la Conselleria de Sanitat, per la qual es convoquen ajudes per a estades breus en centres d'investigació estrangers per a l'any 2005. [2005/9371]
  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca ajudes per a estades breus en centres d'investigació estrangers, amb caràcter postdoctoral, per a l'any 2005.
  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'assistència sanitària als ciutadans, i contribuïx a augmentar la qualitat de les prestacions i, amb això, el benefici social per a la població. En l'àmbit de la Conselleria de Sanitat, la Direcció General d'Ordenació, Avaluació i Investigació Sanitària té entre les seues competències dinamitzar, potenciar i coordinar l'activitat investigadora.
  
Esta convocatòria es concep amb l'objectiu que els professionals sanitaris puguen ampliar la formació científica, utilitzar recursos i instal·lacions d'altres països i col·laborar amb altres investigadors en el desenvolupament dels seus projectes d'investigació. Es pretén, així mateix, facilitar la relació i interacció dels grups d'investigació existents a la Comunitat Valenciana amb altres d'afins en l'àmbit internacional.
  
En virtut d'això, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià, de conformitat amb el que establix la Llei 38/2003 de 17 de novembre, General de Subvencions, i el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat
  
ORDENE
  
Article 1. Objectiu i àmbit de les ajudes
  
La present orde té com a objecte convocar concurs públic per a la concessió, en règim de publicitat, objectivitat i concurrència competitiva, d'ajudes destinades a finançar estades de professionals de la salut, en possessió del títol de doctor, en centres d'investigació estrangers que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives que contribuïsquen a una major capacitació del professional sanitari com a investigador en matèria sanitària i que han de realitzar-se durant l'exercici 2005.
  
Queden expressament excloses les ajudes per a assistència i participació en cursos, congressos i seminaris.
  
Article 2. Finançament
  
Les ajudes que regula esta orde es finançaran a càrrec dels Pressupostos de la Generalitat Valenciana per al 2005, aplicació pressupostària 90.06.19.8894, programa econòmic 411.50, capítol IV, codi de línia T5847000, per un import de cent mil (100.000) euros.
  
Article 3. Beneficiaris
  
Podran ser beneficiaris d'estes ajudes les persones físiques amb capacitat investigadora, professionals de la salut, en possessió del grau de doctor, que formen part de les institucions sanitàries, centres i servicis dependents de la Conselleria de Sanitat, o de les universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana, i que estiguen participant en algun projecte d'investigació que implique algun centre sanitari dependent de la Conselleria de Sanitat.
  
Article 4. Duració i període de realització de les estades
  
L'estada haurà de realitzar-se en un únic centre d'investigació radicat fora de l'estat espanyol, i tindrà una duració ininterrompuda mínima d'un mes i màxima de tres mesos.
  
Quan l'objecte de l'estada siga la consulta de fons bibliogràfics o documentals, la duració de l'estada no serà superior a 30 dies.
  
El període de realització de les estades s'estén al llarg de l'any 2005. Amb caràcter excepcional es podran sol·licitar ajudes per a estades que, començant l'any 2005, finalitzen l'any 2006, sempre que la necessitat d'acabar l'estada l'any 2006 quede degudament justificada.
  
Article 5. Sol·licitud i documentació
  
Les sol·licituds hauran de presentar-se segons consta en l'annex I. En la sol·licitud figurarà el nom del professional que sol·licita, el seu lloc, centre de treball, projecte d'investigació en què participa i centre sanitari a què està adscrit, i adreça per a notificacions, i anirà acompanyada de la documentació que a continuació es detalla:
  
a) Fotocòpia del document nacional d'identitat.
  
b) Autorització de la direcció del centre de treball, en què s'avalue la viabilitat i oportunitat de la realització de l'estada sol·licitada.
  
c) Declaració jurada de no disposar d'altres ajudes per a finançar l'estada sol·licitada.
  
d) Declaració responsable de no estar sotmés en les prohibicions per a obtindre la condició de beneficiari, segons l'article 13 de la Llei 38/2003, de 17 de novembre, General de Subvencions.
  
e) Currículum vitae del sol·licitant (annex II)
  
f) Fotocòpia del títol de doctor o document equivalent segons la legislació estatal en matèria de títols.
  
g) Fotocòpia del certificat acadèmic personal detallat del sol·licitant, en què figure la titulació, les qualificacions obtingudes, la data d'obtenció de les qualificacions i el nombre de convocatòries.
  
h) Memòria del treball d'investigació a desenvolupar durant l'estada, per al qual se sol·licita l'ajuda (annex III).
  
i) Historial cientificotècnic dels últims tres anys de l'equip o grup d'investigació del centre receptor en què s'integrarà el sol·licitant.
  
j) Pressupost econòmic per al desplaçament d'anada i tornada al centre de destinació.
  
Les sol·licituds, junt amb la documentació que les acompanya, s'adreçaran a l'Oficina d'Investigació Sanitària de la Direcció General d'Ordenació, Avaluació i Investigació Sanitària, Conselleria de Sanitat, carrer del misser Mascó, 31, València 46581, i es lliuraran al Registre General de la Conselleria de Sanitat o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.
  
El termini de presentació de sol·licituds començarà l'endemà de la publicació en el DOGV i finalitzarà el 20 de setembre de 2005.
  
Article 6. Instrucció del procediment.
  
1. Rebudes les sol·licituds, es procedirà a estudiar-les, i també la documentació que haja d'acompanyar-les. En el termini màxim de 10 dies hàbils comptats a partir del dia següent al de finalització del termini per a presentar les sol·licituds, la comissió avaluadora publicarà en el tauler d'anuncis de la seu central de la Conselleria de Sanitat (carrer del misser Mascó, 31, València 46519) la relació provisional de sol·licituds admeses i excloses amb indicació de les causes d'exclusió.
  
2. En la mateixa relació provisional s'especificarà el termini, no superior a 10 dies hàbils, perquè els interessats les sol·licituds dels quals hagen sigut excloses esmenen la falta o acompanyen els documents necessaris, amb l'advertiment que, si no ho feren, se'ls tindrà per desistit en la seua sol·licitud, d'acord amb el que disposa l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú, prèvia resolució en què es declare esta circumstància amb indicació dels fets produïts i les normes aplicables.
  
3. Acabat el termini per a esmenar els errors detectats, es publicarà en el mateix tauler d'anuncis la relació definitiva de sol·licituds admeses i excloses.
  
4. L'avaluació i selecció de les sol·licituds es realitzarà tenint en compte, exclusivament, la documentació aportada en la sol·licitud.
  
5. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 7. Naturalesa i quantia de les ajudes
  
Les ajudes consistiran en una dotació diària de 50 euros/dia per a despeses d'allotjament i manutenció, i una ajuda per al transport al lloc de destinació i tornada al lloc d'origen que tindrà una quantia màxima de 700 euros quan la destinació siga un país europeu i fins a 1.300 euros quan la destinació siga un país no europeu. L'import del viatge d'anada i tornada serà el corresponent a classe turista amb avió i segona classe amb tren. Per al càlcul de la subvenció es tindrà en compte l'import que figure en el pressupost d'una agència de viatges o companyia de transport que presenten els interessats en el moment de la sol·licitud. En cas d'utilització de vehicle propi, el cost del viatge es calcularà a raó de 0.15 euros/km.
  
No obstant l'anterior, la comissió avaluadora podrà proposar raonadament l'assignació de quantitats diferents de les assenyalades.
  
La resolució de concessió d'estes ajudes establirà la duració i la resta de condicions.
  
Article 8. Compatibilitat de l'ajuda
  
Esta ajuda és incompatible amb qualsevol altra obtinguda per a la mateixa finalitat.
  
Article 9. Òrgans competents per a la instrucció i resolució del procediment de concessió.
  
L'òrgan instructor del procediment de concessió de les ajudes està representat per l'Oficina d'Investigació Sanitària de la Conselleria de Sanitat, a què correspon la realització de tots els actes d'instrucció necessaris per a la resolució del procediment.
  
La comissió avaluadora, responsable de la valoració de les sol·licituds i l'emissió del corresponents informe, estarà composta per:
  
- La directora general d'Ordenació, Avaluació i Investigació Sanitària, que actuarà com a president.
  
- El cap de l'Oficina d'Investigació Sanitària, que actuarà com a secretària de la comissió avaluadora.
  
- El director general d'Assistència Sanitària o la persona que hi delegue.
  
- Un representant de la Direcció General d'Ordenació, Avaluació i Investigació Sanitària.
  
- Un professional del sistema sanitari públic valencià de reconegut prestigi en investigació sanitària.
  
La comissió avaluadora tindrà facultats per a resoldre tots els dubtes que pogueren sorgir en la interpretació de les bases, així com la possibilitat d'entrevistar els sol·licitants.
  
Article 10. Selecció de sol·licitants
  
La comissió avaluadora valorarà les sol·licituds presentades segons els següents criteris de selecció:
  
1. Currículum cientificotècnic del sol·licitant.
  
2. Interés cientificotècnic i possibles repercussions del treball d'investigació proposat, així com la viabilitat de l'execució en el temps sol·licitat.
  
3. Qualitat i interés de l'historial científic del grup investigador on s'integrarà el candidat o, si és el cas, de la institució on exercirà l'activitat.
  
Realitzada l'avaluació dels aspectes cientificotècnics, la comissió avaluadora elevarà al conseller de Sanitat la proposta de resolució, així com una proposta de pressupost per al finançament de les estades determinada segons que establix l'apartat 7a) d'esta convocatòria.
  
Article 11. Resolució.
  
Les sol·licituds seran resoltes pel conseller de Sanitat, a proposta de l'òrgan instructor i d'acord amb l'informe de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de 3 mesos comptats des de la data de finalització del termini de presentació de sol·licituds.
  
Si no hi ha resolució expressa en el termini establit s'entendran desestimades, sense perjuí del que es dispose quan es dicte la corresponent resolució.
  
Article 12. Acceptació de l'ajuda.
  
L'Oficina d'Investigació Sanitària notificarà la proposta a cada un dels interessats que hagen sigut proposats com a beneficiaris perquè, en el termini de 15 dies naturals comptadors des de la data en què la reba, en comunique l'acceptació, amb el vistiplau del responsable del seu centre de treball, acompanyat de la documentació complementària que si és el cas li siga requerida. Així mateix haurà de presentar, en el mateix termini de temps, un certificat del centre receptor d'acceptació de l'estada de l'investigador durant les dates sol·licitades. Cas de no resoldre-ho en tal termini, s'entendrà que renuncia a l'ajuda.
  
Article 13. Abonament de les ajudes concedides
  
Les ajudes concedides es lliuraran directament a les persones beneficiàries en la resolució de concessió, i podran fer-se efectives en la seua totalitat a partir del moment de la concessió, segons que exposa l'article 32.3.a) de la Llei 14/2004, de 29 de desembre, de Pressupostos de la Comunitat Valenciana. Les persones físiques beneficiàries estaran exemptes de la presentació de fiança per pagament anticipat, per raó del mateix article 32.3.a).
  
Article 14. Justificació de les ajudes
  
Les persones beneficiàries de les ajudes hauran de remetre a l'Oficina d'Investigació Sanitària, en el termini d'un mes des de la finalització de l'estada, la documentació següent:
  
- Informe del treball realitzat, que continga els resultats obtinguts i on es faça constar la conformitat del responsable de l'equip o grup investigador receptor.
  
- Certificat de l'estada, emés pel representant legal del centre de destinació, en el qual consten les dates d'inici i finalització de l'estada, amb el vistiplau del responsable de l'equip o grup científic receptor.
  
- Justificació de les despeses subvencionables de transport al lloc de destinació i al lloc d'origen, així com els corresponents a allotjament i manutenció.
  
El fet de no presentar esta documentació en el termini previst comportarà l'obligació de reintegrar la quantia percebuda.
  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no aprofitat de l'estada.
  
Article 15. Obligacions dels beneficiaris
  
Són obligacions del beneficiari:
  
a) Comunicar a l'Oficina d'Investigació Sanitària la incorporació al centre de destinació, dins dels 10 dies següents a la data en què es produïsca, indicant l'adreça per a notificacions i, si és el cas, l'adreça electrònica. En cas de no comunicar la incorporació en el termini citat, s'entendrà que renuncia a l'ajuda concedida.
  
b) Ajustar la seua actuació a les normes de l'organisme o centre en què s'incorporen, i exercir la seua activitat en règim de dedicació exclusiva.
  
c) Notificar expressament qualsevol canvi en les condicions de l'estada subvencionada, per mitjà d'escrit dirigit a la Direcció General d'Ordenació, Avaluació i Investigació Sanitària perquè l'autoritze. L'incompliment de la notificació podrà donar lloc a la revocació de l'ajuda concedida.
  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen l'activitat o projecte subvencionat. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
  
Totes les persones beneficiàries hauran de comptar amb una assegurança d'accidents, d'assistència mèdica i de responsabilitat civil, l'àmbit de cobertura de la qual incloga el país de destinació.
  
Així com totes les que se li apliquen de les establides en l'article 47.4 del Text Refós de la Llei d'Hisenda Pública, i en l'article 14 de la Llei 38/2003, de 17 de novembre, General de Subvencions.
  
En el cas que el beneficiari de la beca siga personal al servici de l'administració Pública, haurà d'obtindre la declaració de compatibilitat per l'administració Pública corresponent.
  
L'incompliment pels beneficiaris dels requisits establits en esta convocatòria originarà el reintegrament de les quanties concedides, amb tots els efectes i responsabilitats que es deriven de tal incompliment. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, de 17 de novembre, General de Subvencions.
  
Article 16. Recursos
  
Contra la resolució d'adjudicació de les ajudes, que exhaurix la via administrativa, podrà interposar-se potestativament el recurs de reposició davant del mateix òrgan que la va dictar o ser impugnada directament davant de l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).
  
El recurs de reposició davant del conseller de Sanitat s'interposarà en el termini d'un mes des de la publicació o notificació de l'acte, en cas de ser este exprés. Si no ho fóra, el termini serà de tres mesos des de l'endemà del dia en què es produïsca l'acte presumpte.
  
Així mateix el recurs contenciós administratiu es podrà interposar, d'acord amb l'article 109 de la Llei 30/1992, de Règim Jurídic de les Administracions Públiques i del Procediment Administratiu Comú, així com en l'article 10, 25.1 i 46 de la Llei 29/1998, de 13 de juliol, Reguladora de la Jurisdicció Contenciós Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos a partir del dia següent a la notificació de la resolució d'adjudicació de les ajudes.
  
Sense perjuí del que establix la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú, l'escrit d'interposició del recurs s'enviarà a la Direcció General d'Ordenació, Avaluació i Investigació Sanitària.
  
Article 17. Formalització de les sol·licituds
  
La sol·licitud d'ajuda es realitzarà segons els apartats que apareixen en l'annex I.
  
DISPOSICIONS FINALS
  
Primera
  
S'autoritza la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desenvolupament i aplicació d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 20 de juliol de 2005
  
El conseller de Sanitat,
  
VICENTE RAMBLA MOMPLET
  
ANNEX I
  
Sol·licitud
  
Constarà dels apartats següent:
  
a) Dades del sol·licitant:
  
- Nom complet
  
- Document nacional d'identitat
  
- Lloc de treball
  
- Centre de treball i adreça.
  
- Adreça per a notificacions
  
- Altres dades de contacte (telèfon, fax, adreça electrònica)
  
b) Dades de l'estada:
  
- Objecte de l'estada
  
- Activitat que ha de desenvolupar
  
- Centre de destinació i adreça
  
- Institució a què pertany
  
- Dates de començament i finalització, duració (dies)
  
- Persona responsable de l'equip investigador receptor
  
c) Documentació que s'adjunta:
  
- Fotocòpia del document nacional d'identitat.
  
- Acreditació de trobar-se al corrent de les obligacions fiscals i de la Seguretat Social si és el cas. L'acreditació es realitzarà d'acord amb l'orde de 30 de maig de 1996, de la Conselleria d'Economia i Hisenda (DOGV núm. 2.775, de 21.6.96).
  
- Currículum vitae del sol·licitant (annex II)
  
- Fotocòpia del títol de doctor o document equivalent segons la legislació estatal en matèria de títols.
  
- Fotocòpia del certificat acadèmic personal detallat del sol·licitant, en el qual figure la titulació, les qualificacions obtingudes, la data d'obtenció de les qualificacions i el nombre de convocatòries.
  
- Memòria del treball d'investigació a desenvolupar durant l'estada, per al qual se sol·licita l'ajuda (annex III).
  
- Autorització, per part de la direcció de la institució a què pertany, de la viabilitat i oportunitat de la realització de l'estada sol·licitada.
  
- Document acreditatiu de l'admissió en el centre de destinació.
  
- Declaració jurada de no disposar d'altres ajudes per a finançar l'estada sol·licitada.
  
- Historial cientificotècnic dels últims tres anys de l'equip o grup d'investigació del centre receptor en què s'integrarà el sol·licitant.
  
- Pressupost econòmic per al desplaçament d'anada i tornada al centre de destinació (en cas de desplaçament en vehicle propi cal adjuntar una fotocòpia del permís de conduir).
  
ANNEX II
  
Currículum del professional que sol·licita l'ajuda
  
Es faran constar els apartats següents:
  
a) Dades personals
  
b) Situació professional actual.
  
c) Formació acadèmica.
  
d) Grau de doctor i data d'obtenció.
  
e) Activitat professional i investigadora.
  
f) Publicacions en revistes científiques.
  
g) Altres mèrits.
  
ANNEX III
  
Memòria del treball d'investigació que ha de fer
  
Constarà dels apartats següents:
  
a) Protocol: Títol, autors, institució, data.
  
b) Introducció i objectius.
  
c) Material i mètode.
  
d) Justificació de l'estada, viabilitat i oportunitat de la mateixa.
  
e) Cronograma de realització.